
DE 


ASCLEPIADE BITHYNO 

MEDICO AC PH1LOSOPHO 


CAPUT PRIMUM 

ARGUMENTI EXPLANATIO 


Ex quo veleris medicinse paler atque princeps Hippocrates 
eximium illud et quasi depromptum ex ipsis naturae fontibus 
praeceptorum corpus reliquerat, quod etiamnunc, post im- 
mensum temporis spatium, absque admiratione contemplari 
non possumus, tanta fuit apud posteros egregii illius nominis 
gratia, ut, tribus elapsis saeculis, inlegra et inconcussa vigeret 
ejus auctoritas, ipse vero Hippocrates tanquam pro numine 
aliquo haberi, totaque res medica ex ejus arbitrio pendere 
videretur. Non abfuere quidern, ineunte altero ante Christum 
natum saeculo, medicorum sectae prorsus haud ignobiles, 
quasi materno scholarum Alexandrinarum gremio simul 
exortae, Dogmaticorum scilicet et Empiricorum. Nempe illi, 
multum in medendo rationi dandum esse professi, morborum 
causas ante omnia inquirendas censebant, iidemque anato- 
miam tanquam optimam dignoscendorum curandorumque 
morborum magistram sectabantur: hi vero, soli experienliae 
adhaerentes, nihil certi, nihil utilis ex ratiociniis exspectandum 
esse arbitrabantur, rerum causas humanis ingeniis inaccessas 




esse, nullum ex cognita corporis compage eminere posse do- 
cumentum, totamque artem eo reduci debere, ut quae reme¬ 
dia, quibus in morbis, utilia saepius inventa forent, id quoquo 
pacto innotesceret. Verum utrique (si paucissimos exceperis) 
et qui Empiricorum, et qui Dogmaticorum partes suscipie- 
bant, quanquam de optima sequenda methodo dissentientes, 
de rebus saltern ipsis inter se consentiebant, Hippocratemque 
sibi, quod apprime notandum est, tanquam auctorem et pa- 
tronum vindicabant. Necimmerito quidem. Coum enim seneiii 
constat etin observando sedulum, et in colligendis morborum 
historiis diligentissimum, et veri sequacem in omnibus fuisse, 
nec quidquam, quod ad curationes spectat, in lucem edidisse, 
quod non diuturna assiduaque experientia comprobatum ba- 
beret; proinde, si ad vocabuli originem attendas, empiricus, 
id est i[umpiv.v exercens, dici potest. Nec minus constat Hip- 
pocratem eumdem, legum, quibus singula inter se connec- 
tuntur, curiosum, adeo in retegendis humani corporis abditis 
rebus, causisque morborum dignoscendis operam posuisse, 
ut in hoc certe dogmaticus haberi mereatur. Quod igitur 
utrinque efflagitatum sitvel ab infestissimis inter se adversa- 
riis ejusdem viri patrocinium sane mirandi non locus est. 

Aut primus omnium apud veteres, aut saltern longe illus- 
trissimus, Asclepiades Bithynus, de quo jam acturi sumus, 
contra venerabilem illam quasi semidei effigiem insurgere 
ausus, Hippocraticae sapientiae praeeepta eradicare ac de 
medio tollere, novumque rerum ordinem in tota medicina 
instaurare aggressus est. Methodicorum sectam, tametsi ejus 
conditor vulgo non existimatur, tamen ipse vere effinxit for- 
mavitque; siquidem Themisonem, eorum, ut aiunt, ducem 
ac coryphaeum, praeceptis suis inslruxerat, quibus contineri 
fere omnem methodicorum doctrinam haud temere quis 
dixerit. Porro secta ilia percelebris diuturnum in medicina 
imperium obtinuit, et Cl. Galeni temporibus quam maxiine 
vigebat, utpote qui inedicarum artium scholas, se vivenle, 

florentissimas ad quatuor praecipuos auctores refert: Hippo- 
cralem scilicet, Herophilum, Erasistratum et Asclepiadem 

Romam admodum juvenis devenerat Asclepiades, cum Ro¬ 
manis diu conversatus est, Romanos mores induit, Romanam 
denique medicinam antea despectam et omni laude destitu- 
tam in summo honoris gradu collocavit, adeo famae fortuna- 
rumque potitus, ut quserenti cuilibet quaenam fuerint artis 
hujus vices temporibus Reipublicae felicissimis, nemo potius 
praesto esse debeat, qui hanc morum disciplinarumque par¬ 
tem in se ipse repraesentare videatur. Quid quod, non suis 
ipsius innixus viribus, immutandae penitus medicinae manum 
admovit, sed excelsiori philosophorum auctoritate quasi stipa- 
tus incessit, nulla alia re magis, ut opinor, ab Hippocrate alie- 
nus ? Quanquam enim non parum de rerum natura philosophatus 
erat Hippocrates, atque etiam excogitandis quibusdam abscon- 
dilis rerum viribus plus aequo indulserat, nihil tamen in ejus 
libris reperias quod non medicum redoleat, nihil quo subli- 
miora Socratis Platonisve commenta aemulari videatur; potius 
enim philosophiam medicinae faciendae, quam philosophiae 
medicinam accommodaverat. Asclepiades vero contra : nempe 
philosophiam arbitratus est verum esse atque unicum, non 
medicinae solum, sed et omnium disciplinarum fundamentum; 
et quum Democriti Epicurique partes toto animo amplexus 
esset, nihil in medium attulit, quod non ab eorum placitis 
depromendum putaret. 

Virum igitur baud mediocris ingenii ac fortunae, eumdem- 
que etRomae incolam, et rerum novarum studiosum, et Epi- 
cureae philosophiae fautorem, triplici nomine dignum equidem 
arbitratus sum, cujus et vita et scripta sedulo perpenderen- 
tur, non sine aliqua vel recentiorum utilitate. Elenirn quamvis 
multa luculenter scripserit Asclepiades, infelici rerum con- 
cursu evenit ut pleraque exciderint, neque quidquam supersit 

1. Galen., Se nat. fucult., lib. I, cap. 17 . 

praeter paucissima quaedam eademque manea mutilaque frag- 
menta; uude fit ut inclyti illius medici lineamenta vix at ne 
vix quidem, nisi ex alienis testimoniis, adumbrare liceat. Atque 
utinam fausta semper, vel saltern vero congruentia forent ista 
testimonia, nedum ab ipso adversariorum ore nobis saepius 
colligenda essent! Hoc enim non mediocre, fuit auctoris nostri 
infortunium, quod et Plinium majorem et Galenum famae suae 
oppugnatores babuerit: quibus si extemplo credendum esset, 
nihil aliud nisi circulator aliquis ac verborum venditor exis- 
timari deberet. 

Quandiu in Scbolis Galeni auctoritas prope oraculi instar 
babita est, omnino despectum, vel potius oblivione obrutum 
remansit Asclepiadis nomen. Jam vero a primis novissimi 
saeculi annis, quum in animos serpere inciperet lib'erioris phi- 
losophiae studium, neque nulla, Gassendo auctore, dudum 
restituta esset Epicuri memoriae commendatio, doctis quibus- 
dam viris placuit latam inaudito reo sententiam corrigere. 
Aq primo vir eruditissimus B. Garofalus, quum anno MDCCXII 
Homae reperta esset marmorea effigies azkahiiiaahz inscripta, 
nulli referri posse statuit hanc imaginem nisi soli Asclepiadi 
Bithyno, cujus vitam doctrinamque compendiaria disserta- 
tione illustravit 1 . Paulo antea noster Daniel Clericus in pul- 
cherrima sua Medecince historia, pauca sed plena rerum capita 
Asclepiadi impertitus erat, quae in recentiori ejusdem libri 
editione Garofali animadversionibus locupletavit 2 . 

Eamdem materiam, sed multo fusius, postea Iractavit Anto- 
nius Cocchius 3 eleganti et concinna hujusmodi oratiuncula, 
cui, tunc temporis, maxime favebant Italic® academiee. Et in 
hoc quidem auctores numero xxvii, latinos scilicet xvi et grae- 
cos xi, in medium affert, quorum testimonia collegit vel 

1. Biagio Garofalo, Giornal de’ lett. d'Italia dell’ anno 17 .12. 

2. DanielLeclerc,. Hist, de lamidecine. Amsterdam, 1702-1723. 

3. Antonio Cocchi , Discorso primo sopra Asclepiade. Firenze, 1748. 


potius coaeervavit ad Asclepiadem pertinentia. Verum enim 
vero videtur, non ad historic fldem, sed ad justi effigiem 
scripsisse; quumque conjecturis plurima assequi gestiat, de 
quibus omnino siluit historia, Asclepiademque suum nobis 
ostendat omnibus, quotquot sunt, dotibus, virtutibus, et in¬ 
genii viribus exornatum, minus qualis fuerit ille, quam qualis 
esse debeat medicus quispiam, nos edocuit. Neque tamen 
operi suo summam manum imposuerat, seque pollicitus est 
altero libello de Asclepiadea medicina disputaturum; qui 
quidem nunquam in lucem editus est. Has partes deinde 
Joannes Bianchini 1 2 3 * explere conatus est, meliori, ut opinor, 
avi. Iste autem clinici potius medici laudem quam historici 
affectavit, et quamvis philosopbicam Bithyni nostri doctrinam 
vix attigerit, qutedam tamen de remediis ab illo usurpatis 
sapienter disseruit, adhibito insuper proprio de iisdem rebus 
judicio propriaque experientia. 

Hactenus Itali scriptores. Quosdam autem et apud Ger- 
manos reperimus, qui rem eamdem satis laute attrectaverint. 
Inter quos primus Gumpertio a locus procul dubio attribuendus 
est, viro non solum erudito, sed, quod satius est, optimi ju- 
dicii, et qui artis critic® documenta, magistro illustrissimo 
Gothfrido Griiner, a teneris hausisset. Cui me multum debere 
nisi fatear, metuam ne parum grati animi videri possim. Post 
hunc Burdachius 5 memorandus est, duplicis dissertationis 
auctor sane non contemnendus, qui quidem mV sub sole novum 
exsistere ratus, Asclepiadem cum inclyto illo apud Scotos 
veteris medicinae oblrectatore Joanne Brownio ingeniose 
comparavit. Recentius de veteribus medicis eodem Ascle- 

1. Giov. Forlun. Bianchini, la Medicina d’Asclepiade per ben curare le 
malattie acute, raccolte da varii jrammenti greci o latini. Yenet., 1769. 

2. Asclepiadis fragmenta digessit et curavit Ch. Gii. Gumpert; praefalus 
esl Ch. Godofr. Gruner. Vinariffi, 1795. 

3. K. F. Burdach, Asclepiades und John Brovm, eine Parallele, 1800 ; — 

Vnd dessen inauguralschrift scriptorum de Asclepiade index. 

piadis nomine ornatis disseruit Harlessius 1 2 . Ac denique Wel- 
zius 3 repertum in Vindobonensi Bibliotheca manuscriptum, 
quod Asclepiadi adscribendum putat, quibusdam annotatio- 
nibus illustravit. 

Quosdam prseterea memorare possim medicarum litterarum 
indagatores , qui in tenore productiorum operum aliquid 
obiter de Asclepiade dixerint; inter quos prsesertim Leo- 
nardus a Capua 3 , Conradius Barckhausen 4 , Schulzius 5 , Fa- 
bricius 6 , Curtius Sprengel 7 nominandi sunt. Sed apud illos 
profecto quidquam novi difficile reperias. Quod si ad illos 
supra memoratos confugeris , potius panegyricas quasdam 
orationes quam simplicem rerum narrationem invenies : 
quod vitium ne ipse quidem Gumpertius effugit. Nunc As- 
clepiadem, absque ira et studio, quantum fieri potest, judicare 
eo libentius aggredimur, quod fere nemo hucusque nostratum 
huicce officio operam navavit. Queenam igitur ei auxilia in 
promptu fuerint, quid ab Epicuri commercio retulerit, quid 
ab eo mutuati sint qui post eum eamdem viam secuti sunt, 
quid denique boni detrimentive philosophia medicinse afferre 
possit, postbac inquiremus. 

1. Cl). F. Harless, De medicis veteribus Asclepiades diclis. Bonn., 1828. 

2. Robert Ritter von Welz, karX-nmaSopi. uqieiva irapayjs'ty.*™. Des Ascle¬ 
piades von Bithynien Gesundheitsvorschriften. Wiirtzburg, 1841. 

Exstat alius liber sub hoc litulo: Asclepiadis liber, in quo conservatio sani- 
tatis explicatur. Vindob., 1748. — Animadv. inhunc librum. Ebendas, 1749. 
Librum hunc in manibus non habui, neque seio an eodem perlineat quo 
Welzii dissertatio. 

3. Leonardo di Capoa R agionum, V, p. 295. 

4. C. Barckhausen, Hist, med., 1710. 

5. Schulze. Compend. Hist. med. Hahn Magdeb., 1741. 

G. Fabricius, Bibliotheca grceca, t. XIII. 

7. K. Sprengel. Geschicht der med. Hal., 1804. 




CAPUT II 


ASCLEPIADIS VITA 


Jam primum, in hoc nostro proposito, quasi a carceribus, 
grande impedimentum offendimus : nempe nullum nomen 
apud veteres pluribus afflxum est : nec dictu facile est, plu- 
resne, inter medicos, Asclepiadas an Apollonios reperiamus : 
unde fit ut in hac tanta varietate non parvae mobs sit dis- 
cernere quid ad nostrum, quid ad caeteros pertineat. Ne- 
minem fugit, jam a remotissimis Graeciae temporibus, apud in¬ 
sulas Go et Cnidum multa templa exstitisse ^Esculapio, graece 
ArAwiy, dicata, tanquam patrono loci, ac servandae restituen- 
daeque sanitatis provinciam gerenti deo. Hue ex omni regione 
aegroti conyenire solebant, quibusmoserat, oblatis muneribus, 
in templo obdormiscere, uti accepta inter somnos Dei prae- 
cepta facesserent. Mox vero, latius pervadente fama, AEscu- 
lapii nepotes virus alienee slirpis in mysteriorum suorum 
consortium adscivere; unde exortus est sacerdotum ordo 
florentissimus, non in Graeciam solum, sed in vicinas insulas 
mature diffusus, quibus omnibus Asclepiadarum nomen 
commune fuit. Hippocratem ipsum constatunum fuisse ex istis 
Asclepiadis : qui collecta a majoribus suis praecepta ex abs- 
conditis adytorum penetralibus in publicam lucem protulit, 
ac propriis ipse observalionibus, maximo humani generis be- 
neficio, decoravit. Et quamvis,'ubi semel medicina in propa- 
tulo positafuit, minus ac minus vigueriGEsculapii dearumque 

Hygise ac Panaceee cultus, tamen diutissime apud plebem 
adeo in honore remansit Asclepiadis nomen, ut multis 
Asclepiades idem ac Medicus sonare videretur: unde factum 
est ut plurimi medici (ac saepius ab AEsculapio longe dissi- 
miles), sese preestigioso illo Asclepiadis cognomine, tanquam 
lenocinio quodam insignirent. Quod quidem an eis bene suc- 
cederet, nescio; certe nobis pessime, quum difficillimum fiat 
tot Asclepiadas a variis auctoribus nominatos inter se dignos- 
cere. Plerique tamen novissimo ante Christum sseculo, vel pos¬ 
teriori, usque ad Hadriani tempora, vixisse videntur. Horum 
de numero, ac de singulorum historia, inter doctos minime 
convenit. Antonius Cocchius, qui rem primus enucleare co- 
natus est, plus quam quadraginta numerandos esse censebat, 
multa profecto nomina sejungens, quae adeosdem viros referri 
oportuisset. Gumpertius e contrario, decern tantummodo As¬ 
clepiadas extitisse autumat; in quo haud scio an citra justos 
terminos remanserit; namque Harlessius, libelli illius supra 
dicti auctor accuratissime elucubrati, quatuordecim Ascle¬ 
piadas numerat, quorum non modo nomina et cognomina re- 
censuit, sed pauca etiam ad unumquemque attinentia, quffi- 
cumque ex naufragio nominum operumque exstitissent, sedulo 
restituit. Sed de his alias : nempe in hac turba duos tantum 
superesse demonstravit, a quibus cavere nostra intersit; quo¬ 
rum alter, Asclepiades Pharmacion, Neronis aut Domitiani 
tempore vitam degisse videtur, sic dictus ob medicamenta, 
yippma, quorum description compositionique praecipuam 
navavit operam ; alter vero Asclepiades Myrleanus, circa 
Pompeii aetatem, grammaticam et rbetoricam Romse docuit. 

Noster ab omnibus reliquis ipso Bithyni cognomine dis- 
crepat: quod cognomen apud varios auctores ei adeo solemne 
est, ut ea de re ne minima quidem esse possit dubitatio. Qua 
ex urbe oriundus fuerit, minus liquet. 

Hunc locum apud Galenum reperimus, de quo magna lis 
inter Clericum et Garofalum exorta est: « ’An^wa<?iis BiSuvos, 

Ktvjvds os ml npownkve halei™ '. n Clericus recte quidem sus- 
picatus hoc vocabulum Kt>jvo; viri nomen minime esse, cen- 
suit M. SS. aliqua menda laborare, proposuitque xeivos pro 
Kiyvds. Huic vero interpretation! repugnat Garofalus, qui, 
Stephani Byzantini auctoritate nixus, Asclepiadis patriam 
fuisse innuit urbem Prusiam seu Prusiada, quae trecentis 
circiter annis ante Asclepiadis ortum Cius vocata esset, 
nomen vero immutasset, ab illo rege Prusia, cujus hospes 
tunc fuisse refertur Annibal, quum e patria exsularet. Et id 
quidem huic opinioni accedit, quod ab icto foedere inter Ro¬ 
manos et Pbilippum Macedonum regem, anno U. C. DLVIII 
urbs Prusa senatus Romani patrocinio fruebatur. Verum- 
tamen Gumpertius , quum utramque opinionem diligenter 
perpendisset, neutri censuit calculos esse adjiciendos; nam 
Prusias ilia, antea Cius nuncupata, minime in Bithynia, sed in 
Mysia sita erat. Necesse est igitur aut falso Asclepiadem isto 
Bithyni cognomine designatum fuisse, aut circa hoc alterum 
Cieni cognomen, errorem aliquem irrepsisse. Quum vero, 
omnium consensu, ex Bithynia ortum duxisset, aliud pro alio 
a Galeno usurpatum esse oppidi nomen videtur; nempe in 
Bithynia duae urbes existebant uno eodemque Prusa nomine 
insignitae. Ex utra ortus sit Asclepiades demum enucleare, 
judice Gumpertio, non licet. Equidem habitam inter doc- 
tissimos viros litem componere minime contendo, et quamvis 
ista nuperrima Gumpertii opinio majoris mihi ponderis esse 
videatur, utpote pluribus testimoniis consentanea, non pos¬ 
sum tamen quin animadvertam parum id denique ad scopum 
nostrum pertinere. 

Quo anno natus sit, quo tempore Romae vixerit, non nisi ex 
conjectura statuere licet. Garofalus eum M. Tullii Ciceronis 
coaevum et familiarem fuisse vult, hoc loco fretus, exDialogo 
de Oratore : « Asclepiades.... quo nos medico amicoque usi 

1, Galen., Ema-yoifii ri iafpo's, t. IV, p. 372. 

2. Polyb., vi. liv. 

sumus. » Sed non satis animadvertit vir csetera sagaeissimus 
in hoc dialogo Ciceronem non de se ipso loqui, quum hunc 
sermonem habuisse flngaturL. Crassus, vir consularis et omni 
dignitate exornatus, L. Marcio Philippo, S. Julio Ciesare 
Coss. et M. Livio Druso tribuno plebis ; qui Crassus paucis 
diebus post hanc confabulationem fato functus est; Cicero 
autem tunc temporis vix adolescentulus erat. Plinius quidem 
signiflcat Asclepiadem Pompeii magni vixisse temporibus 
Atqui Pompeium eodem anno natum esse quo et ipsum Ci¬ 
ceronem satis constat (a. U. C. DCXLVII). Qui igitur idem 
falso de Cicerone dici, idem Pompeio convenire possit? Scio 
hie quoque fuisse multis digladiationibus locum; sed minus 
arduum erit novas istas ambages enodare. Ac primo non ab- 
surdum sit, si quis excogitet Ciceronem de Asclepiade pauca 
memorantem idem agere quod saepe in dialogis, et suas ipsius 
sententias eorum sermonibus subjicere, quos loquentes in- 
ducit. Sed ne hoc quidem adminiculo opus est; quod enimin 
loco illo Ciceroniano Crassus tanquam rem praeteritam refert, 
se Asclepiade amico ac medico usum esse, non inde sequitur, 
ut quibusdam placuit, Asclepiadem tunc temporis vita jam 
excessisse. Quod vero, teste Plinio, noster eodem tempore 
vixerit quo Pompeius Magnus, ne ideo, cum Joanne Bianchini, 
necessarium putes bis verbis tempus innui quo Pompeius Con- 
sulatu maximisque Reipublicae honoribus fungebatur. A Ci¬ 
cerone autem sermo ille supra dictus anno U. C. DCLXII 
collocatur, quum et ipse et Pompeius sexdecim annos nati 
essent. Quid prohibet igitur quin intelligamus Asclepiadem, 
postquam L. Crasso medicus amicusque fuisset, tunc aut nu- 
perrime exstinctum fuisse, ant aliquot etiam amplius annos 
vitam duxisse ? Huicce sententise opitulatur Sextus Empi¬ 
ricus s memorans Asclepiadem cosevum cum Antiocho Asca- 
lonita fuisse, quem Athenis docentem audivit Cicero a. U. C. 

1. H. N. XXVI, 3. 

2. Adv. Math., VI, p. 412. 

DCLXXIV', tunc septem et viginti annos natus. Sic etPlinii et 
Ciceronis testimonia eo facilius inter se conciliabuntur, quod 
Asclepiadem ad setatem provectissimam pervenisse certe evic- 
tura est: quare et Crassi et Ciceronis aevo assignari possit; et 
quanquam de anno ipso quo defunctus est nihil declarari 
potest, tamen constat eum Romae vixisse septimo urbis sae. 
culo ac pracipue in priori hujus sseculi parte. 

Asclepiadis de parentibus, juventute , educatione nihil 
certi, quod memoriae tradatur, reperio. Scio quosdam, silenle 
historia, excogitatas subtiliter fabulas ultro consarcinasse; 
inter quos praesertim emicuit Cocchius, quippe qui suam 
ipsius eruditionem potius quam veri quidquam nobis demons- 
Irare conatus est. Sic, quae fuerit Asclepiadi bonorum pa- 
triorum copia, ex itinerum ejus numero, quae pueri educatio, 
e viri ingenio recolligit. Multas statuit in Bitbynia superslites 
fuisse veteris Graecorum eloquentiae reliquias, quibus feliciter 
uti.potuerit Asclepiades; fuisse ibi Hipparcum et Tbeodorum, 
qui in geometria excellerent; ideoque auctorem suum au- 
tumat ex hoc duplici fonte multum haurire potuisse ; Epicu- 
rum ipsum quondam per aliquod tempus Lampsaci, in urbe 
Bithyniae, docuisse ; scholam Laodices florentissimam ab He- 
rophili discipulis olim conditam fuisse; quum vero a Phrygia 
non ita magno intervallo Bithynia distaret, multas fuisse 
vicinis civitatibus inter se communicandi occasiones, maxi¬ 
mum praesertim semper exstitisse Prusiae sive cum Gracia, 
sive cum caeteris Asiae Minoris urbibus commercium; denique 
multa omnis generis fuisse adjumenta, quae curiosum adoles- 
centem et liberalium artium studiosum alere atque informare 
possent. Quae omnia, belle quidem et ingeniose excogitata, 
saltern ejusmodi sunt, ut nemo inficias ire possit. Sed 
procul, quaeso, a nobis absit parabilis iste scribendae historiae 
' modus. 

1. Vid. Cic. Qucest. acad., IV, 43. — Pint., Vit, Cic. 

Nunc veniamus ad bunc Plinii locum, quo innixus Clericus 
Asclepiadem affirmat sola rei faciendae cupidine d'uctum Ro- 
mam se contulisse : « Durabat antiquitas firma, magnasque 
« confesseerei vindicabatreliquias, donee Asclepiades, aetale 
« magni Pompeii orandi magister, nec satis in arte sua quses- 
« tuosus, ut ad alia quam forum sagacis ingenii, hue se re- 
« pente convertit; atque (ut necesse erat homini qui nec id 
« egisset, nec remedia nosset oculis usuque percipienda) tor- 
« renti ac meditata quotidie oratione blandiens, omnia abdi- 
« cavit » Heec Plinius. Contra vero a Ccelio Aureliano 
cognoscimus Asclepiadem, priusquam Romam veniret, Pa- 
rium, urbem in Propontide sitam, postea Hellespontum in- 
visisse, denique Atbenis aliquandiu esse commoratum , 
quibus cunctis in locis nullam occasionem neglexeril, quo 
majorem sibi et doctrinee acquirendse et exercendae artis 
gratia , observationum supellectilem compararet. In hoc 
igitur Plinium erravisse compertum est., neque prorsus facile 
fuisset vel ingenioso et acutse mentis viro medicinam sine 
quodam tirocinio, et quasi ex improviso facere. Causam 
autem erroris inquirentibus nobis, videtur Plinius rem minus 
caute considerasse (ut qui jam elapso uno post Asclepiadis 
mortem sseculo scripserit) nec parum ad aliquam confusionem 
contulisse Asclepiadis illius Myrleani nomen, qui eodem 
Pompeii tempore grammaticam Romse non sine laude pro- 
fessus erat. 

Quonam animo nostej)ex Asia Romam devenerit, quanquam 
nemo eequalium nos edocuit, tamenvero simile videtur nullum 
aliud ei fuisse consilium, quam secreta ilia invictaque delec- 
tatio quse tunc ab extremis terrarum flnibus optimum et doc- 
tissimum quemque virum alliciebat. Urbs enim Roma jam ad 
rerum fastigium evecta, ac mirabili splendore exornata, ad 
omnium gentium imperium grassabatur, utque devictorum 

populorum Deos indigetes, ita et cujusque gentis artes ac dis- 
ciplinas adciscere sibi videbatur. 

Multumtamen aberat quin viam omnino apertam stratamque 
inveniret medicinam facturus Asclepiades. Etenim animad- 
vertendum est quamdiu et quam pertinaciter huic arti obsti- 
terit Romanorum ingenium, qua videtur, primis Reipublicae 
temporibus , omnino caruisse; quippe' optimum remedium 
frugalitas, castitas, vitae integritas habebantur; ita ut postea, 
corruplis jamdudum moribus, multorum inanimisremanserit 
iste medicorum contemptus, ipsis virtulibus superstes; cujus 
odii exemplum posteris tradiderat Cato major, infestissimus 
ille Graeculorum obtrectator, non paucis tamen ipse addiclus 
superstilionibus : « Quandocumque, aiebat, ista gens suas lit- 
« teras dabit, omnia corrumpet; tunc etiam magis, si medicos 
« suos hue mittet, Jurarunt inter se barbaros necare omnes 
« medicina, et hoc ipsum mercede faciunt, ut tides iis sit et 
« facile disperdant 1 .» Teste Plinio scimus, L. AEmilio, M. Livio 
Coss. a. U. C. DCLV, Archagatum quemdam Peloponnensem 
Romae adyenam, medicinam, cunctis assentientibus, per ali¬ 
quot annos exercuisse, sed mox mutatis animis, quum et chi- 
rurgiae opes adhibere voluisset, tantum animos pervasisse hor- 
rorem, ut carnificis nomen obtinuerit, ac tanto majus deinceps 
exstiterit medicinse medicorumque odium. 

Quanquam longum temporis spatium elapsum erat, tamen 
sibi adversantem invenit Asclepiades pristinam illam lanionis 
Archagati imaginem; ideoque forsan, ut erat vir callidis- 
simus, adversas partes agere suscepit aliamque omnino per¬ 
sonam; quod quidem ei praeter omnem spem successit. Re¬ 
liefs igitur violentis omnibus adjumentis, tantam in aegrorum 
curatione adhibuit sive mansuetudinem sive morum elegan- 
tiam, ut sibi omnium animos brevi devinciret; adjecta insu- 
per mira quadam dicendi copia et ubertate, qua non medicos 

solum, sed et plerosque setatis suae homines antecellebat; et 
quamvis non omnino deessent qui ipsum invidioso circulatoris 
nomine appellarent, eumque aegrotantium libidinibus turpiter 
obsequi dictitarent, tainen eum, res diclu mirabilis, popularis 
aura usque ad ultimos senectutis terminos secuta est. 

Gaeterum maximorum optimorumque reip. virorum com- 
mercio ac familiaritate ulebatur, siquidem a Cicerone refertur 
cum. L. Crasso, Q. Mucio, M. Antonio conjunctissimus. Neque 
parva ilia laus ei contigisse videbitur, si quis attenderit ple¬ 
rosque medicorum eodem tempore aut servos aut, ad maxi¬ 
mum, libertos fuisse. Bianchini, nescio qua auctoritate fretus, 
cunctis medicis, ejus in bonorem, concessam fuisse a J. Caesare 
civitatem contendit. Sed res profecto mihi maxime dubia vi- 
delur; nam et ipse Asclepiades an jus civitatis obtinuerit, non 
satis liquidum est. Nullius familiae nomen proprio addiderat; 
et marinorea ilia effigies Romae propter portam Capenam re- 
perta, de qua disseruit Garofalus, eum non togatum nobis 
ostendit. Romanus certe, sin minus jure civitatis, at saltern 
jure morum et amicitiarum faclus erat. Nempe, quum jam 
maxima dignitate vigeret, ejusque fama longe lateque extra 
urbis maenia pervasisset, Mithridates celeberrimus ille Asiae 
rex, aegre passus regionem alienam gentilis sui artibus glo- 
riaque perfrui, immensis pollicitationibus eum sollicitare 
conatus est, ut, relicta Roma, acquisitam diuturnis itineribus 
morborum scientiam ad natale solum reportaret. Asclepiades 
vero, spretis legatis praemiisque, Roma discedere usque recu- 
savit; quosdam tamen libros ad medicinam pertinentes com- 
posuit et Mithridati regi dicavit, qui et absentis munia ut- 
eumque explere possent, et grati animi fidem facerent. 

Mirabilia quaedam de Asclepiade a variis auctoribus nar- 
rata sunt, sed nihil prorsus mirabilius quam virum aliquem 
jam demortuum olim ab eo ad vitam revocatum esse. Quae si 
vera forent, longe praestantissimus omnium, quotquot exstitere, 
medicorum noster profecto renuntiandus esset. Res quidem, 




— 19 — 


narrante Apuleio, fit paulo credibiliorCui si fides adhibenda 
est, quum olim Asclepiades Romam a suburbano suo se reci- 
peret, funus ingens conspexit frequenti hominum copia sti- 
patum, quumque, percontandi causa cujusnam exsequiae age- 
rentur, propius accessisset, pertractato hominis corpore jam 
unguentis asperso, nescio quibus de signis vitam non omnino 
exstinctam deprehendit. Confestim exclamavit vivere homi- 
nem, atque vel invitis circumstantibus, medicumque simul 
et medicinam irridentibus, falso creditum cadaver e vespil- 
lonum manibus quasi extorsit, domum referrijussit, spiritum 
denique quorumdam remediorum subministratione omnino 
recreavit 2 . Inde tanta, ut facile creditur, ei provenit gloriae 
et honoris accessio, ut sane mirandi non locus sit, si perpe- 
tua felicitate occaecatus arrogantiam animi non satis vitaverit, 
seque erga caeteros medicos tetricum molestumque prsebue- 
rit, quorum praecepta, teste Caelio Aureliano, tanquam nugas 
refellebat. 

Ad summam senectutem pervenisse nostrum nemini du- 
bium est; cur tamen velit eum Fabrioius centum et quin- 
quaginta annos pervixisse, nescio. Incredibili quodam fortunae 
favore usque stipatus, ne minimo quidem morbo per hoc 
tantum aavi curriculum laboravit; et, quod mirabilius est, 
amico sidere confisus, non semel gloriatus erat se medicum 
non fore credendum, si unquam in morbum incidisset, feli- 
citer quidem de se ipse ominatus, siquidem, forte e scala 
delapsus, exanimatus est. 

Ea sunt quae de Asclepiade hinc illinc collecta memorare 
possumus. Neque vero id, qualecumque est, Cocchio satis 
visum est; qui quidem ut auctoris sui vitam conjecturis resar- 
cire, ita et virtutes ex ejusmodi arguments comprobare co- 
natus est: nempe ejus frugalitatem collaudat, quia diu vixerit; 

1. Florid. IV, p. 266. 

2. BoBrhavlua et quidam post eum, nescio quo errore inducti, hunc 
virum in feminam passione hysterica laboranlem immutavere. 

castitatem, quia Epicuri discipulus Epicuream «t ap«?t«v in 
omnibus sequi debuerit; yeracitatem, quia auctoritatem alie- 
nam propriis observalionibus refellere non dubitaverit; jus- 
titiam, quia eum injuste unquam egisse ex nullis testimoniis 
constet; modestiam yero, quia justus fuerit; aequitatem animi, 
quia modestus; temperantiam denique in diyitiis comparan- 
dis, quia yillam suburbanam coluerit, in qua et loci amaenitas, 
et aeris puritas et vitae agrestis simplicitas animum ab effre- 
nato yitee civilis tumultu stultisque ambitionibus deterrerent. 
Quod si istius generis documenta accipienda sint, porro.nullus 
fiat huic sermoni finis. Quanquam autem, absentibus testi¬ 
moniis, tantas laudes Asclepiadi inyidere neque possumus, 
neque certe animus impellit, tamen multos fuisse philosopbos 
compertum habemus, quorum yita propriis praeceptis male 
respondent : idque unum ad posteros yere pertinere arbi- 
tramur, quod amplificandis disciplinis aliquid lucri attulerit. 




CAPUT III 


ASCLEPIADIS SCRIPTA 


Quamvis multa scripserit Asclepiades, tamen, ut supra dixi, 
paucissima supersunt ejus fragmenta, eademque aliis qui- 
busdam debita auctoribus, unde perspicitur eum attico ser- 
mone scripsisse. Horum librorum titulos circiter viginti nunc 
recenseo. 

Duodecim Asclepiadis opera a Caelio Aureliano memorantur, 
scilicet : 

Libri definitionum. 

If Liber de finibus (qui cum superioribus illis idem esse vi- 
detur). 

De celeribus, sive acutis passionibus libri tres. 

In aphorismos Hippocratis commenlariorum libri duo. 

Ad Erasistrati doctrinam libri parasceuatici; in quibus de 
nutritione ac generatione agebatur. 

Libri salutarium ad Geminium. 
v De communibus adjutoriis. 

^ De periodicis febribus. 

De Iue. 

De hydrope. 

De clysteribus (qui liber a C. Celso laudatus et partim 
transcriptus est). 






De vini datione in morbis. 


A Galeno quinque insuper libri memorantur : 

nepi moiyziav, sive de elementis. 

iiepl «v«nvo$js ml rSv (jyuypsiv fiiSliov: Liber de respiratione 
et pulsibus; in quo aeris gravitatem videtur suspicatus esse 
(Plut. De placit philos. iv, cap. 22). 

Tractatus de pulsibus, qui videtur in explanandis Hero- 
phili prseceptis versari. 

nepl aWreziag. De alopecia (hujus fragmentum productius a 
Galeno allalum est). 

In obscuriores Hippocratis libros explicatio. 

Adde tres libros a Cassio, Celso, Plinioque nuncupatos: 
unum de ulceribus, alterum de tuenda sanitate. 

Plinius aliquot volumina memorat Mithridati dicata. 

Denique, ex quibusdam locis ipsi adscriptis, videtur aliquid 
de anima in lucem edisse. 



GAPUT IV 


ASCLEPIADIS PHILOSOPHIA 


Quanquam Asclepiadem, ut supra dictum est, Leucippi, 
Democriti, praesertimque Epicuri doctrinse adhaesisse ex plu- 
rimis locis colligimus, tamen non adeo in alienam senten- 
tiam pedibus manibusque descenderat, ut non ipse a ma- 
gistris suis aliquantulum discreparet. Quocirca, priusquam 
adhibitam ab eo philosophiam adumbremus, non plane inu¬ 
tile fuerit, si ea quae ab antecessoribus suis mutuari potuerit 
quam paucissimis verbis memoraverimus. 

Tota Epicureorum philosopbia, sicut ex Lucretii carmine 
colligi potest, ex hoc praesertim pendebat, scilicet nihil aliud 
in universa rerum natura exsistere, praeter materiam et vacuum , 
quae quidem mille modis inter se consociata fiant omnium 
rerum, et quae sunt et quae fieri possunt, et fons et origo. Mate¬ 
riam autem non unam et sibimet continentem esse arbitra- 
bantur, contra vero ex immenso corpusculorum numero com- 
positam, quorum prout figurae, positurae immutarentur, inde 
proveniret omnium quae videmus varietas et dispar compages; 
quum autem ambo aeterna forent, suamque ipsorum exsistendi 
causam et rationem in se continerent, nullam vim ullius ge¬ 
neris existere, ipsis extraneam, unde impetum accipere pos- 
sent; quare proprie nasci quidquam aut interire negabant, 

quandoquidem, destructis rebus singulis, indeslructa perma- 
nerent ipsarum elementa. Quod Lucretius sic laute exprimit: 

Alid ex alio reficit natura, nec ullam, 

Rem gigni patitur, nisi morte adjulam aliena 1 , > 

Unde sequitur 

Nullam rem e nihilo gigni divinitus unquam 2 . 

Quod ad ista corpuscula, sive atomos, pertinet, talem esse 
eorum naturam vult Epicurus, ut sint numero inflnita (unde 
patet nullum esse spatiis inanibus terminum) adeoque tenuia, 
ut sensibus nequaquam percipi possint, sola vero ratione 
intelligi; sunt enim omnium qualitatum, ut dicimus, sensibi- 
lium expertia, neque secari possunt; sed quum diversissime, 
quoad numerum et figuram, inter se coalescant, simul cum 
rebus ipsis nascuntur qualitates ill® quibus sensus afflciuntur. 
Quare autem atomorum numeri disposilionesque immuten- 
tur, nihil aliud causse est, nisi quod atomi seterno quodam 
motu, cffico eodem inconcinnoque fruuntur, cujus princi- 
pium in se ipsi gerunt. Initium igitur cujusque rei atomorum 
fortuita coitio, finis vero eorumdem discessio. 

Quibus omnibus semel positis, nihil est prorsus cur in 
excogitanda aliqua Dei pr.ovidentia aut sapientia ingenia dis— 
torqueantur. Tota rerum machina paucis simplicissimisque 
legibns regitur, vel potius fatum omnia disponit meraque 
necessitas. Absit fictitia ista philosophorum teleologia, absit 
causarum finalium disquisitio. 

Lumina ne facias oeulorum clara creata, 

Prospicere ut possimus; et ut proferre vial 
Proceros passus, ideo fasligia posse 


1. Lib. I, v. 265. 

2. Lib. I, v. 151. 

Surarura ct feminum pedibus fundata plicari, 


Nil adeo quoniam nalum est in corpore, ut uti 
Possemus; sed quod natum est, id procreat usuin'. 

Animam ipsam quae rebus humanis praesidet, et earn intel- 
ligendi ac ratiocinandi compotem, censebant Epicurei phi- 
losopbi baudquaquam aliter constitutam esse atque ipsum 
corpus, immo vero exfatomis constare rotundis, mobilibus, 
subtilissimis, quos vulgo cum flammae alicujus particulis 
comparabant. Gaeterum inter eos de anima et animo mu- 
tuaque amborum congruentia parum conveniebat. Plerique 
animum putabant ex ipso quem perspiramus aere originem 
trahere, atomosque aeris mobilissimos sic in intimis pulmo- 
num repagulis praeparari, ut postea alendo sanguini animan- 
disque variis corporis humani partibus inservirent. Inde ne- 
cessario sequebatur verum cognoscendi discendique fontem 
in sensibus positum esse, hoc illud esse veritatis criterium, 
denique id unicuique verum esse, quod ipsi verum videretur. 
Nunc ad Asclepiadem veniamus. 

De pbilosophicis ejus placitis pauca nobis Galenus, nec 
satis perspicue tradidit 1 2 . Ante omnia quidem intelligendum 
esse innuit quid fuerint, auctore Asclepiade, avappa tarot^er*, 
oyY.oi xal nopot, xai npdq no },snnop.ep'eg yopct. Ea tamen quffi Subjicit 
ipse Galenus, ad ista explananda vocabula parum proficere 
fatendum est. De his nos actutum inquiremus. Interim si- 
gnificat, secundum Asclepiadis sententiam, materiam cor- 
ruptionis expertem esse; omnia quee videmus e corpusculis 
quibusdam et inanibus spatiis constare : animam ipsam e 
corpusculorum congerie ortum ducere; nihil aliud fuisse 
Hippocraticas illas facultates nisi caligantis ingenii ludibria; 

1. Lucret., liv. IV, v. 821. 

2. In III Epidemic. Comment. 1. — De Facult. natur,, lib. I, cap. 12. 

nullam esse naturae in rebus componendis solertiamneque 
in magnete ipso ullam insidere ferri attrahendi facultatem, 
ut potius h£ec omnia fortuito quodam corpusculorum con- 
cursu eveniant : omnes denique, vel excelsissimas ingenii 
dotes ex assidua sensuum exercitatione unice pendere. Unde 
quibusdam ex Asclepiadis discipulis inferre pronum fuit, ani- 
mum omnis odii studiique natura expertem esse; ne minimam 
quidem inesse mentibus justi injustique cognitionem; neque 
ullam exstare virtutem, quae non ad aliquam sensuum affec- 
tionem reduceretur. 

Multo apertius Asclepiadeas quasdam sententias Caelius Au- 
relianus interpretatus est 1 . « Primordia corporis primo cons- 
« tituerat atomos, corpuscula intellectu sensa, sine ulla 
« qualitate solita, atque ex initio concitata, aeternum mo- 
« ventia, quae suo occursu offensa mutuis ictibus in inilnita 
« partium fragmenta solvantur magniludine atque schemate 
« differentia. Quae rursum eundo sibi adjecta, vel conjuncta, 
« omnia faciant sensibilia, vim in semet mutationis habentia, 
« aut per magnitudinem sui, aut per multitudinem, aut per 
« schema, aut per ordinem. Nec, inquit, ratione videtur 
« carere quod nullius faciam qualitatis corpora; aliud enim 
« partes, aliud universitatem sequitur : argentum denique 
« album est, sed ejus affricatio nigra; caprinum cornu ni- 
« grum, sed ejus alba farrago. » 

Ex hoc loco liquet paululum discrepare Asclepiadem ab 
Epicuri sententia. Quos enim Epicurus atomos vocat, illi, ut 
supra diximus, simplices sunt et insecabiles. Asclepiadei vero 
atomi nonnullam capiunt immutationem, siquidem mulua 
collisione dissiliunt, quorum fragmenta mutatis ordinibus 
denuo inter se copulantur. Haud scio an isliusmodi atomi 
unum et idem intelligi videantur, atque excogitatae illse a 
quibusdam Epicureis pbilosophis ovyxpL<mq, inter atomos et 


I, Acutor., lib. 1, cap. 14. 

majora corpora quasi medium tenentesQuod si ita se res 
habuerit, supra memoratum ilium Galeni locum facile inter- 
pretabimur. Nam et <ttoi%uv. idem sonabunt atque avyxpiaeis , 
autista, qualiacumque sunt, corpuscula mutuis ictibus col- 
lisa ; av«p(*a autem, propter hanc ipsam collisionem vocabun- 
tur; protinus Syxot intelligendi sunt minutiora quae dam cor- 
pusculorum fragmenta, vel proprie atomi. Quid n6poi nisi 
inania spatia corpusculis interposita, vel illud nuncupatum 
ab Epicuro vacuum? nisi quod vacuum res infinita solidaque 
intelligi debeat, pori vero parvula sint foramina sigillatim ab 
Asclepiade in quolibet corpore considerata. Denique 7rpos to 
terrtopepie yopk nihil aliud fiet, nisi motus ille perpetuus offen- 
sorum ad invicem corpusculorum, seque magis ac magis 
extenuantium, donee in spiritum quemdam, aut materiam 
admodum subtilem evadant; quam quidem subtilem mate¬ 
riam Asclepiade® physiologise quasi cardinem esse merito 
quis dixerit. 

1. \id. Diog. Laert. Epist. ad Herod-Lucret. I, v. 484, 59. 




CAPUT V 


QUOMODO ASCLEPIADES 

PHILOSOPHIC MEDICINAM ACCOMMODAVERIT 


Quibus rationibus ad philosophica ilia, quibus adhaeserat, 
dogmata totam medendi artem retulerit Asclepiades facilius 
elucebit, si prius pauca quaedam de anatomicis ejus placitis 
attigerimus. 

Parvam quidem videtur explanandae humani corporis fabri- 
cationi operam navavisse; quocirca ipsum acerbius repre- 
bendit Galenus, quod flnxerit urinam ab ipso intestino ad ve- 
sicam per poros subtiles, yaporis cujusdam instar, permeare, 
eumque ad laniones rejicit, quorum neminem, ac ne imperi- 
tissimum quidem fallit renum cum vesica per ureteres con- 
junctio. An vere dixerit Galenus nescio; certe Asclepiades 
bujusmodi erat ingenii, ut summa rerum uno obtutu contem- 
plari, quam ad singula cominus perscrulanda descendere 
mallet. Utrum ipse humana cadavera propriis manibus trac- 
taverit, maxime dubium est: jam vero Herophilus et Erasistra- 
tus felicissimis caldaverum dissectionibus plurima retexerant, 
quae medicum non indoctum latere plane non decebat: qui¬ 
bus documentis ultro abstinuisse nullam profecto excusatio- 
nem patiatur. 

Ut universam rerum naturam, ita et animantium corpora 

proiitebatur Asclepiades ex tenuissimis corpusculis constare, 
quae, inter se coacervata, spatiis quibusdam inanibus sive po- 
ris locum darent; horum. autem inter arctissimos anfractus, 
quaedam alia corpuscula, sed multo minora, perpetuo manare, 
quae vitam in'variis corporis partibus usque recrearent; deni- 
que esse spiritum aliquem vel materiam subtilem tenuissimis 
omnium particulis conflatam, quae per tenuissimos omnium 
poros assidue fluitaret; sic majora corpuscula majoribus 
intervallis, parva parvis, angustissimis vero minulissima res¬ 
ponded; ita ut totum corpus quasi cribri ad effigiem compo- 
situm videretur. 

His datis, facile intelligi potest quibus argumentis veterum 
opiniones refelleret, qui nutrimentorum digestionem inde 
proficisci putabant, quod alimenta semel in ventriculum de- 
lapsa, aut aliquam putredinem paterentur, aut (quod Hippo- 
crati placuerat) calore corporis innato coquerentur. Nam et 
ullum nobis calorem proprie insilum esse negabat, et quoquo 
modo aut coctio, aut putredo intelligeretur, id excogitari non 
posse censebat sine aliqua elementorum immutatione. Atqui 
tolius philosophise fundamentumposuerainullamin'elementa 
cadere mutationem; quapropter docebat crudam materiam in 
ventriculo quamdam corpusculorum disjunctionem pati, quae 
postea in omnes corporis partes diffusa, pro pororum nu- 
mero ac figura, nunc in arterias, nunc in venas aut in nervos 
evaderent. 

Quod ad respirationem spectat, pulmones cum infundibulo 
comparare solebat; causam vero respirandi hanc esse aiebat: 
scilicet materiam inter thoracis parietes latitantem e subti- 
lioribus elementis constare, quam quae extra corpus sita es- 
sent; aerem vero externum, utpote crassiorem, materise in- 
ternse quasi vim facere deorsumque detrudi (eodem prope 
modo quo carnes in cucurbitulas cuti impositas alliciuntur) 
donee pectus acceptam quasi se invito materiam, foras pro- 
priis viribus proprioque nisu expelleret. 

Quae de digestione ac spiritus ductione, eadem de secretio- 
nibus sentiebat. Quippe nullam aut hepati, aut reuibus, aut 
glandulis inesse vim contendebat, qua aut bilis aut urina, aut, 
si quid hujusmodi, quasi crearetur; verum, ubi alimenta di- 
gesta forent, quidquid supervacaneum fuisset, itaforasper- 
meare, ut pro spatiorum inanium dispositionibus, alia per 
alias vias elementa discederent. Iisdem propemodum ratio- 
nibus ductus, somnum ex materia subtili deficiente, senectu- 
tem ex alomis rarescentibus oriri prolitebatur. 

Quid plura? Nunc qualem sibi effinxerit de medendi arte 
opinionem animo complecti possumus. In hoc enim uno to- 
tam sanitatis rationem positam esse arbitrabatur, ut corpus- 
cula inter oblatos sibi meatus libere ac sine ullo impedimenta 
permanarent; ubi vero eorum motus consisteret, tunc demum 
morbos exoriri; Inde sequitur ad hoc omnem medelam re- 
duci posse, ut corpuscula secundum eas leges eumque ordi- 
nem moveantur, quibus regi omnia in corpore sano par esf; 
totam autem egregii medici curam in justa corpusculorum ac 
meatuum administratione versari. Ecquid enim in corpoi'e bu- 
mano virium ullarum accessionem requireret Asclepiades, 
qui nihil in orbe terrarum fieri divinitus, nihil ad certum 
finem esse dispositum affirmasset? Hanc quidem stoicorum 
sententiam libenter usurpabat nil fieri sine causa; quumvero 
statim subjungeret omnia fieri necessitate, idem profecto apud 
eum sonare vocabula ista causam , necessitatem , luce clarius 
est. Gseterum ne quid ambigui superesse videretur, senten¬ 
tiam suam his verbis explanaverat : naturam nihil aliud esse 
quam corpus vel ejus motum. Hoc nempe erat in quo praeser- 
tim ab Hippocrate toto ccelo distaret. 

Equidem id in animo minime habeo, ut saepius habitam 
inter plurimos auctores litem moveam, quidnam scilicet in- 
telligendum sit fit us ilia ab Hippocrate passim nuncupata, 
sitne vis quae dam corporea, an aliquid ipsi corpori extraneum. 
Atque haud scio an multo sapientius Hippocrates nullam opi- 

nionem de tam abstrusis rebus quasi ex cathedra professus 
sit. Hoc unum e variis ejus, qui supersunt, libris colligi po¬ 
test, aut esse aliquid ignolum, quod explendis sani corporis 
muneribus praesit, morborumque causam depellere assidue 
connitatur, aut saltern ita se rem habere quasi simile quid 
exsistat. Et hoc quidem medico satis est. 

Nihil aliud prorsus sibi volunthae vel hujusmodi sententiae: 
i « Natura, ait, morbis medetur; a nullo quidem edocta, ci- 
1 traque disciplinam ea quae conveniunt efflcit 1 ... » et: « Quae 
sunt artis medicae, natura sibi vindicat s . Natura omnia om¬ 
nibus sufficit 3 . » Hanc autem esse naturae legem dixeris, ut 
optima quaeque alliciat, retineat ac praeparet, nocentia vero 
vel supervacanea foras ejiciat; utque variae corporis partes 
miro quodam inter se societatis faedere conjunctae sint, et 
omnia, bona, mala, quasi communia habeant, denique ad 
unum et idem propositum consentire ac conspirare vi- 
deantur. 

Haec omnia, caeteraque hujusmodi, tanquam nugas refellebat 
Asclepiades, naturamque Hippocraticam ac totam facultatum 
supellectilem praesertimque vim attractricem irridebat; quae 
si in homine sano conspuebat, quanto magis in aegrotantibus! 
Neminem enim fugit in hoc articulo praecipue contendisse 
Hippocratem, ut natura praefixum morborum quasi'tenorem 
naturalesque eventus prius cognosceret, quam ipsis curandis 
'accederet; quare maximum hoc medico munus adscripserat, 
scilicet ut sese nihil aliud esse arbitraretur, nisi naturae in- 
terpretem ac ministrum; naturae igitur semper obsequeretur, 
et quo vergeret ilia, eo ducere conaretur. Censuerat autem 
hanc esse morborum acutorum legem, *ut nociva quaedam 
materies, eademque ut plurimum nimis cruda, per aliquot 
dies in intimis corporis latibulis concoqueretur; neque boni 

1. Hipp. Epidem. Lib. VI, sect. v. 

2. Devictusrat. Lib. I, sect. iv. 

3. Lib. dealim. Sect, iv, 21. 

quidquam fieri posse, donee coctio ipsa de se perfecta foret: 
tunc vero salutarem quemdam cier'i molum, cujus artifex et 
fons foret ea ipsa natura medicatrix, quasi alma qutedam 
mater, provida atque sagax, quae materiam peccantem foras 
ejiceret; neque vero id temere aut quocumque die evenire; 
immo quosdam esse dies, in unoquoque morborum genere 
praefixos ac stabilitos , quibus natura saluberrimum hoc 
munus adimpleret. Unde hanc morbi quasi purgationem 
Crisin, diesque illos Crisimos Hippocrates appellaverat. 

Nunc vide quam longe ab illis opinionibus distet Asclepiadis 
sententia; qui quidem naturam illam almam matrem, vel 
potius novercam pessimam ludibrio habebat, quae tot tamque 
luctuosos morbos in miserabile hominum corpus admitteret, 
quae moriendi causis impetum facientibus obsistere nequiret, 
nedum acceptas semel et constitutas fugare valeret, quae de- 
nique nos senectuti, pessimae scilicet omnium tegritudini, 
mortique ipsi obnoxios esse pateretur. Crisin vero diesque cri¬ 
simos nihilominus aspernabatur; in quo praesertim bilem 
Galeno movitCrisin nempe nihil aliud esse dicebat, quam 
morbi finem, idque quam simplicissime evenire, quum cor- 
puscula aliquandiu coarctata et condensata denuo laxarentur, 
viamque atomis manantibus aperirent. Nihil igitur in hisce 
rebus abstrusum, nihil absconditum esse volebat. Quare 
dicere assueverat nequaquam ad naturam, sed ad medicum, 
morborum curationem pertinere, et opportunitatem temporis 
fieri magis ab artifice posse, quam sua sponte aut Deorum 
nulu venire ; denique rationem illam medicinse faciendse 
Hippocraticam, quae hominum salutem solis naturae viribus 
committeret eavarou pstemv, id est, mortis medilationem iro- 
nice appellabat. 

Ipse vero quid contra statueret, jam ex supra dictis inferre 
possumus. Quum enim materiam negaret ullius adulterationis 


l. Vid. Galen. Lib. de Crisib., Ill, 418. 

esse capacem, nullum proprie in elementa cadere morbum 
arbilrabatur; morborum vero causas aut a manantium cof- 
pusculorum ordine, aut ab ipsis meatibus pendere; nempe 
ilia, ob magnitudinem, aut figuram, aut multitudinem, aut ob 
motum nimio plus acceleratum, in viis angustioribus con- 
sistere; hos autem aut nimia amplitudine, autnimia densitate 
peccare. Et hanc quidem causarum explanationem videtur ab 
eo Lucretius desumpsisse : 

fiuippe ubi quoi febris bili superante coorta’st, 

Aut aliqua ralione aliqua’st vis excita morbi, 

Perturbalur ibi tolum jam corpus, et omnes 
Commutantur ibi positurae principiorum *. 

Inde colligebat Asclepiades fervorem ilium in omnibus cor¬ 
poris partibus accensum, pulsusque vehementiam, quae in febri- 
bus deprehenderentur, corpusculorum obtrusionis signa esse, 
neque vero morbum ipsum; quum autem corpuscula vel majora 
vel minora essent, prout haec illave in meatibus manarent, seu 
vehementem seu tenuem febrem exoriri; caeterum cur febres 
nunc continentes, nunc intermittentes conspicerentur, id 
unum in causa esse aiebat, quod major stagnatio difficilius 
finem caperet quam levior. Neque dubitabat tamen (in quo 
forsan minus sibi constabat) in morbis quibusdam chronicis 
febrem excitare, tanquam saluberrimum torpentis machinae 
stimulum. Item phrenitidem ex debilitate, nimiaque corpus- 
culorum in cerebri membranis coacervatione proficisci di- 
cebat. Similia quaedam de lethargo, de pleurae ac pulmonum 
inflammationibus, de cardiaca passione, spasmo baemor- 
ragiaque, mutatis mutandis, opinabatur. Hydrophobiam et 
elephantiasin, teste Plutarcbo 1 2 , videtur primus in Italia ani- 
madvertisse, sive nondum morbi isti apparuerant, sive potius 
a medicis neglecti fuerant. Quae omnia sigillatim recensere non 

1. Lucret. IV, v. C49. feOt 

2. Symposiac. VIII, 9. 

aggrediemur, quia nihil babemus quod Gumpertii disquisi- 
tionibus superaddatur, etadeo trunca nobis fragmenta occur- 
runt, ut, quid innuerit Asclepiades, conjectura potius assequi, 
quam rationibus comprobare possimus. Nobis tamen vero non 
absimile videtur, auctorem nostrum, quum ad aegrotantium 
lectulos accederet, saepius theoreticarum opinionum imme- 
morem, multa excogitasse, multa minutatim docuisse, quae 
sedulum in rebus observandis internum testarentur; neque 
prorsus ad obtinendam egregii medici famam id satis fuisset, 
si, quolibet dato morbo, unam eamdemque atomorum coacer- 
vationem singulis organis temere adscripsisset. Huic nostrae 
opinioni feliciter succurrunt duo non parvi momenti frag¬ 
menta, quorum alterum, et quidem productius, nobis a Ga- 
leno 1 2 traditum est, ubi practica quaedam de Alopecia satis 
luculenter exponuntur, alterum a Cocchio repertum % in quo 
duorum hominum bistoriae referuntur, quibus femoris caput, 
prae coxalgia, sponte luxatum erat. 

1. Galen. De medic. Compos, sec. loc. lib. I. 

2. Dell' anatomia. IHscorso d’Antonio Cocchi. Firenze, MDCCXLV. 



CAPUT VI 


THERAPEUTICA QUiEDAM 


Quod si nuncab iis quae de morborum naturasentiebat Ascle- 
piades, ad methodum curandi ab eo usurpatam pervadamus, 
non potest non aliquam nobis admirationem movere simplex 
ilia et modica medelarum administratio. Quid enim? Nonne, 
qui nihil aegroto a naturae auxiliis exspectandum, omnia vero 
a medico speranda declararet, is debuit violentis remediis 
uti, singulaque symptomata more Empiricorum vehementer 
impugnare ? Minime vero : neque profecto quidquam ad im- 
mensam ejus famam magis contulit, quam quod mirum in 
modum aegrotantium libidinibus indulgere, eorumque animos 
communibus mollibusque medelis demulcere noverat. Ab illo 
scilicet edictum est toties deinceps recantatum illud prover- 
bium id esse medici officium, ut tuto, ut cito, ut jucunde curet. 
Quo nihil sane melius optatiusve excogitari potest, neque 
quidquam amplius desiderandum merito quis dixerit, si tam 
rem ipsam effeclu, quam propositum consiliis assequi facile 
foret. 

Morborum tamen definilionibus satis recte apud eum res- 
pondebat ipsis opitulandi ratio; quumque omnino nihili faceret 
occultas peripateticorum facultates, rem quoque nullam me- 
dicamenti nomine vere dignam arbitrabatur, nisi quae ad di- 
latanda pororum spatia, corpusculorumque fluxus expedi- 

tiores efflciendos aliquid valeret; nihil aulem ad hoc, rebus 
disetetieis efficacius existimabat, dummodo opportune sciteque 
adhiberenlur. Utilissimam in acutis passionibus cibi absti- 
nentiam, utiliorem etiam ciborum varietatem credebat, ubi, 
jam vergente ad sanitatem corpore, fractas languidasque 
vires cupediarum illecebris ineitare necesse foret. Librum 
composuerat de cotnmunibus adjutoriis, in quo, teste Corn. 
Celso, medicinam ad tria haec revocabat, gestationem scilicet, 
frictiones, vinique usum singulis morbis accommodatum. 

Neminem fugit quantum locum in Graecorum moribus ob- 
tinuerit ars gymnastica, praesertim ex quo tempore ejus 
normas Herodicus accuratissime constituisset. Hanc Romani, 
devicta Graecia, quamprimum usurpavere, hanc et Asclepiades 
sedulo excoluit, rem, ut opinabatur, multo aegrotis utiliorem 
quam sanis. Nempe quod apud recentiores professus esf 
Sydenhamius, scilicet, incipientibus variolis, aliquam utiliter 
suaderi posse corporis exercitationem, id Asclepiades in pie- 
risque acutorum opinabatur. jEgrotantes igitur, quandiu 
liceret, modice deambulare jubebat; ubi vero vires omnino 
deficerent, aut cymba, aut lectica, aut mollibus rhedis, aut 
equis gestari; et hac quidem quasi inerti deambulatione, vel 
in ipso febriumardore, non abstinendum putabat; id enim in 
animo habebat, ut corpuscula, quae in poris angustioribus 
stagnarent, levibus quidem sed assiduis motibus succussa, 
iter sibi per viarum angustias rumperent, totamque traherent 
secum una scatentium atomorum quasi colluviem. Quocirca id 
potissime post prandium fieri jubebat, quo facilius eliminato- 
rum corpusculorum vices alimenta exciperent; ubi vero sudor 
in cute stillaret, consistendum dicebat. Denique, si qui rhedae 
motum ferre non potuissent, horum ad usum quosdam lectu- 
los quatuor funibus suspensos excogitaverat, quibus levissime 
jactari possent. Balneos quoque pensiles vulgo adhibebat ita 
dispositos, ut alternis aquarum motibus immersa membra 
leniter allamberentur; rei balneariae caeterum studiosissimus, 

nam el frigidce dator appellari gaudebat, et multiplicem ilium 
aquae Usum in morbis felicissime frequenlaverat, cui postea 
Antonius Musa et imperatoris Augusti sanationem et suam 
ipsius famam debuit, quem vero nos, tanquam rem novam 
et inauditam hydrotherapiam ore rotundo nuncupavimus. 

Non aliam esse censebat frictionum utilitatem, quas aut 
rudes brevesque, aut modes et ad longum tempus produ- 
cendas adhibebat, adjunctis insuper aut urticarum ant uu- 
guentorum affricationibus; quae omnia ad unam eamdemque 
pororum aperturam pertinebant; et hoc fricari cum ratione 
appellaverat. 

De vini administratione multa scripserat Asclepiades, quo, 
quanquam nullum aliud praesentius medicamentum exsistere 
dictitabat, tamen haud temere utebatur; vin urn enim nunc 
Creticum, nunc Samothracicum, nunc vero merum, nunc 
TeOaluaaopivov, id est, aqua marina permislum, alias hyssopo, 
melle aliisve medicaminibus temperatum, aegris propinabat. 

Sat de diaeteticis. Quamvis tamen parabilibus et in promptu 
positis remediis multo libentius uteretur, quam rarisetmagno 
sumptu accersitis, neque musieam, neque declamationem, 
neque risum ipsum in curandis morbis negligeret, non idcirco 
credendum foret ab eo abjecta fuisse quaecumque a veteribus 
medicis tradita accepisset. Nam et chirurgiae manum saepius 
admovit, et laryngotomiam in suffocationibus, et in hydrope 
paracentesin , crurumque scarificationem usurpabat, et cucur- 
bitulis venaeque sectione non usquequaque abstinuit. Hac vero 
parcissime utebatur, quum sanguinis missionem arbitraretur 
nihil ad purgandos humores proficere, verum ad plenitudinem 
minuendam doloresque miligandos. Quod autem medicamentis 
alvum purgantibus abstinuerit, id in causa est quod ullas 
iis negabat inesse virtutes, quibus singula singulos humores 
allicerent; quippe et horum medicamentorum usu pravos 
humores in corpore non attrahi sed creari volebat, siquidem 
sanos nihilo secius atque aegrotos purgarent; vel potius 

nullum esse per se, aut bonum aul pravum humorem; et 
nihil inde sperandum esse dicebat, nisi venlris evacuationem, 
quae scilicet, sive alimentorum abslinentia, sive, ubi nimia 
urgeret plenitudo, clysmatibus, facile obtineri posset. Tanto 
magis contra emetica remedia insurgebat, quorum tantusjam 
vulgo fiebat abusus, ut quidam inensae et comessalionibus 
dediti cibos, gulae causa, statim vomitu rejicerent, quo majo- 
rem alimentorum copiam denuo deglutire liceret. 

Quid de sanitate tuenda scripserit Asclepiades, non satis 
compertum est. Scio carmen quoddam anno MDCCCXXVIII a 
Eob. Welzio typis mandalum esse, tanquam ex auctoris nostri 
operibus superstitem scriptiunculam. Et hoc quidem Oytsivis 
■KapKyy&fiuTa. inscribitur, sive hygicenicce prcescriptiones. Sed 
istam a se creditam originem Welzius hercle non compro- 
bavit. Quot enim in variis bibliothecis exstant manuscripta, tot 
et plures nominantur auctores : nunc Oribasius, nunc Ascle- 
piadae illi Hippocratis filii, nunc vero Dioscorides simul et 
Asclepiades. Huic utpotissimum faveat Welzius, eo praesertim 
nititur quod manuscriptum illud Asclepiadis nomine insigni- 
tum et sit omnium integerrimum, et ob characterum flguras 
ad saeculum quintum decimum referendum videatur; quod 
denique nihil in toto carminis tenore exsistat, quod huic opi- 
nioni omnino repugnet. Sed, bonum factum! quum tot tamque 
diversi exstiterint Asclepiadae, etiamsi evictum foret reapse 
Asc-lepiadem aliquem poematis auctorem fuisse, rem tamen 
de Bithyno nostro agi minime liqueret. Cui sententiae eo mi¬ 
nus equidem accedere possum, quod locum aliquem, ineunte 
carmine reperio, in quo venae sectio suadetur quotannis vere 
usurpata; atqui, ex jam supra dictis, quam maxime mirabor, 
si istiusmodi consilium ab Asclepiade nostro unquam pro- 
latum esse compertum fuerit. 

Totum illud carmen, quod versibus LXXXIII continetur, 
simplex admodum est, nec quidquam in eo reperias sive 
ornamento sive poeticis leporibus concessum. Pauca, el ea 





quidem frugi, consilia traduntur de victu, de ciborum praepa- 
ratione, de domuum administratione, de balneis, denique de 
plerisque quae ad vitam communem pertinent; quibus subji- 
citur longiusculum aliquid de pulicibus exterminandis. Quae 
cuncta, Salernitanae scholae praeceptis longe deteriora, quan- 
quam metro adstricta sunt, tamen sermone plus quam pedes- 
tri exprimuntur; ac nisi illud, qualecumque est, certe anti- 
quisssimum foret monumentum, sane non operae pretium 
fuisset/.ut in eo explorando tamdiu immoraremur. 



CAPUT VII 


ASCLEPIADES PERPENDITUR 


Nunc demum, ni animus fallit, quemadmodum et quibus 
de causis Asciepiades aversa prius a medicis rebus Roma- 
norum ingenia sibi adeo devinxerit, ut jamdudum exstincti 
magistri doclrinam excoluerint, ejusque discipulis faverint, 
explanare licet. Ac primo fatendum est, neque quisquam infi- 
cias iverit, multum ad id contulisse quidquid vir excellentis- 
simis naturae dotibus praeditus proprium ac peculiare in se 
ipse gereret: promptum scilicet ingenium, memoriam mul- 
tarum rerum tenacem, dialecticam, mirandamque illam di- 
cendi facultatem, qua ilium inclaruisse apud omnes constat, 
qua vero deficiente, nulla unquam solida atque perfecta apud 
Romanos gloria fuisset : adde felices quosdam morborum 
eventus, curamque in accommodandis ad singulos medelis 
exquisitissimam. Id vero, ut opinor, nunquam satis fuisset, 
nisi Asclepiadi cum aequalibus suis secretum quoddam inter- 
cessisset affinitatis vinculum. Quod facilius intelligent qui- 
cumque rerum Romanarum statum animo recolligere volue- 
rint. Quanquam enim Urbs ad summum gloriae fortunarumque 
fastigium tunc temporis evecta erat, non deerant tamen in 
tanto civilium militariumque rerum splendore, quae homines 
sagaces ac providos futurae cladis praemonere possent: popu- 
lorum devictorum mores et vitia simul cum divitiis a longinquo 
allata; immensae opes in paucoruin manibus accumulatae, 
plebis egestas, despecta atque exoleta majorum austeritas, 

et labans disciplina; animi voluptatum illecebris dediti, 
epul®, comessationes, cingedorum scortorumque commercia, 
omnia effeminatarum gentium oblectamenta terrarum a fini- 
bus accersita. Necnon, si qui meliora sequebantur, ii quoque 
Graecorum artibus indulgere caeperant; et quum vetus agri- 
culturae honos omnino excidisset, hoc erat hominibus libera- 
lioris ingenii solatium, ut litterarum cultu otia oxornarent, 
philosophiamque, quam pristini Quirites tanquam rem pror- 
sus inutilem ac verba volantia despexerant, toto animo 
amplexarentur. 

Quare, in hoc rerum articulo, Epicuri doctrina pr® cseteris 
maximam gratiam obtinuerit, nihil est quod miremur, utpote 
quae non solum solutiores vivendi normas animis voluptatum 
studiosis praetenderet, sed etiam, ni fallor, ipsi Romano- 
rum ingenio mirum in modum accommodata viderelur. Nun- 
quam enim Rom® invaluit earum artium studium qu® in mera 
contemplatione versantur; hue vero sese potius vertebat pro¬ 
pria ac vernacula indoles, ubi aliquid ad vitae usus et ad rem 
pertineret. Idcirco multo plures Epicurus quam Plato dis- 
cipulos Rom® semper habuit. Scio equidem multum abesse 
quin Lucretiana ilia xoapoyovf«, quae omnem vim divinam abji- 
cit, obscura omnia explicet aut ambigua solvat. Hoc tamen 
commodi in se habet, quod, ubi principiis calculos adjeceris, 
reliqua facili cursu et quasi sponte sua sequuntur. Nihil enim 
abstrusi, nihil absconditi reperias; quippe omnia ad causam 
mechanicam et, quod magis est, unicam ita referuntur, ut 
quasi tota physicarum rerum ratio in hoc uno contineatur 
versiculo : 

Tangere enim et tangi, nisi corpus, nulla potest res *. 

Nunc tinge Asclepiadem nostrum tali hominum rerumque 
commercio utentem, eoque vergenlem quo tota simul ruebat 
civitas. Nempe aegrotantibus adeo non tetricum medicin® 

1. Lucret., liv. I, v. 105. 

vultum porrigebat, ut contra arridentem et oblectator,iam 
personam gerens, res vei tristissimas omnibus eloquii illece- 
bris morumque leporibus exornaret. Neque vero effeminata 
corpora multiplici remediorum administratione sollicitabat, 
sed citharaedorum concentibus balneorumque dulcedine ita 
demulcebat, ut quae quisque maxime sequi volebat, id sua 
auctoritate suadere videretur. 

Quae si plerisque placebant, id quoque virorum cultioris 
ingenii animos Asclepiadi devinctos faciebat, quod in me- 
dendo nunquam philosophum omnino dediscebat. Auguria, 
somnia, verborum polestatem, veterem denique illam supers- 
titionum supellectilem quae diu Romanis pro medicina fuerat, 
abdicabat; et nil sine causa fieri diclilando, animos naturae 
curiosos ad exquirendas rerum omnium, ac praesertim mor- 
borum causas incitabat. Id certe non fortuito evenisse arbi- 
tror, ut, quae Lucretius egregio carmine canebat, eadem eodem 
tempore Asclepiades et dogmaticis sermonibus profiteretur et 
ad medicum usum accommodaret; quod quidem ambobus mi¬ 
nus prospere successisset, nisi jam prompta parataque omnia 
invenissent. An amicitiam inter se coluerint, nescimus; res 
autem plus quam verisimilis videbitur, adeo cognata sunt et 
ab eodem fonte derivata quae ille de rerum natura, hie vero 
de medendi arte professi sunt. 

Hujusmodi sunt profecto quae Asclepiadi res novas in me¬ 
dicina meditanti fausta hominum ingenia adspirantemque 
fortunam conciliavere. An jure id ei contigerit, minus in 
aperto est. Ipsi sane id crimini vertere non ausim, quod 
Hippocratem non in omnibus secutus sit; neque, ut opinor, 
ea mens ipsi Hippocrati unquam fuerat, ut se extra omnem 
disceptationem positum putaret; cujus placitis, quotquot sunt, 
extemplo credendum esse, tanquam oraculi alicujus sermo¬ 
nibus, ii solum possunt existimare qui boni quidquam vete- 
ribus adstrui, resque humanas ad meliorem statum progredi 
posse negant. Quid quod multum aberat quin omne ferret 

punclum dicta ilia Hippocratica doctrina, pluribus quam de- 
cebat discipulorum interpretationibus adulterata. In hoc enim 
peccaverant quidam Dogmatici, quod magistri placita plus 
aequo ampliflcantes, Naturam nescio quam sibi effinxerant, 
sensibus omnino inaccessam, sagacem, futuri providam, eam- 
demque in corpore huraano tanquam in aliquo deversorio 
advenam et hospitem, cui quum totam relinquerent corporis 
. administrationem, saepe considerandis potius morbis quam 
curandis indulserant; quae quidem medicinae faciendae ratio, 
absque injuria, mortis meditatio appellari poterat. Non pauca 
igitur erant quae rigidum veri falsique aestimatorem require- 
rent; atque baud scio an idem apud veteres ab Epicuri philoso- 
phiasperandum videri potuerit, quod apud recentiores Yeru- 
lamius, assentientibus omnibus, egregie perfecit, scilicet ut 
ingenia abstrusioribus studiis sterilique primarum causarum 
indagationi dedita, ad minutiorem rerum naturae materiseque 
observationem revocaret. Felices nimium et Epicurus et As- 
clepiades, nisi ille, omnia explicandi libidine correptus, quid- 
quam ultra suos atomos et inane spatium exsistere negasset; 
hicvero, paratus nimium jurare in verba magistri, natura 
medicatrice diebusque crisimis, quos feliciter impugnaverat, 
semel deturbatis, statim alias quasdam hypotheses subjecis- 
set, nec minus fictitias nec certe probabiliores ! 

Scio equidem (neque hanc ei laudem invidere velim) prac- 
ticas ejus artes theoreticis opinionibus multo praestitisse, 
neque, si ad res ipsas propius attenderis, usurpatam ab eo 
dandorum remediorum' rationem adeo ab ilia Hippocratica 
discrepare, ut inde novae sectae inslitulor facile agnoscalur; 
quare apud Asclepiadem libenter dixerim et in rebus exco- 
gitandis philosophum medico caliginem saepius obduxisse, 
et in agendo medicum philosophi praejudicalas opiniones 
feliciter emendasse. Quid vero ad nos? Nempe posteris id 
unum curae esse debet quod ratione comprobare et ad certain 
doctrinam referre possis. Quaerentibus autem quid Ascle- 

piades post se reliquerit, en nobis occurrit Methodicprum 
secta. 

Non enim defuere qui mox ultra justos terminos procede- 
rent, et quidquid ab auctoris nostri praeceptis depromi pos¬ 
set, in lucem proferrent. Quorum celeberrimus Themison 
Laodicensis totam rem medicam ad hoc punctum redigere 
aggressus est, ut methodus fleret quam brevissima ad morbos 
tuto, cito et jucunde curandos; si quid autem ad methodum 
non perlineret, omnino abjiciendum putavit. Egregie quidem 
agnoverat Asclepiades medico non solum inquirendum esse 
quid pluribus rebus commune esset, sed etiam quid unicui- 
que proprium ac singulare. Themison vero nihil medico nisi 
generalia curae esse voluit; suam autem sententiam sic expli- 
cabat: non satis id esse arbitrabatur quod plerique, auctore 
Asclepiade, agnoscerent corpora ex atomis et poris constare, 
morbos autem ex atomorum perturbatione exoriri, nisi insu- 
per innotesceret qusenam esset ista perturbatio. Quapropter 
statuebat duobus modis perturbari posse atomorum societa- 
tem; nempe hos nimia aut laxitate aut strictura peccare; 
inde morborum genus duplex, laxum scilicet et strictum; qui- 
bus tertium aliud adjiciebat, quum atomi inter.se partim 
laxi, partim vero strict! esse possent; et hoc genus mixtiim ap- 
pellabat; nihil esse ratus quod non hue aut illuc referri pos¬ 
set. Dicebat prseterea morborum alios breves, alios vero chro- 
nicos esse; et hos quidem ad genus laxum, ilios ad strictum 
pertinere; caeterum triplex esse tempus quo medicis aegro- 
tantium cura gerenda esset, sive quum morbus incresceret, 
sive quum jam ad summum pervenisset, sive quum imminue- 
retur; his denique cognitis paucissimis rebus, nihil amplius 
desiderandum esse, unde quis optimam medelae faciendae ra- 
tionem depromeret. 

Quibus de signis Methodici morbum unumquemque ad ge¬ 
nus suum referre solerent, nunc recensere minime opera 
pretium est. Quid novi medicinae attulerint, difficilius reperias. 

Cur enim in exquirendis.morborum causis sive proximis, sive 
antecedentibus laborassent, aut cur segrotorum aetatem scru- 
iarentur, sexum, vires, temperaments, consuetudines? Cur 
anni tempora coelique varietates? Parum referre ad curan- 
dum morbum opinabantur quonam modo inchoatus esset, 
si quidem morbo jam constitute ac vigente, minime causa- 
rum, immo vero effectuum ratio habenda esset. Quare nihil in 
hominibus morbo laborantibus nisi morbum ipsum conside- 
rabant. Et hie quidem qua in parte corporis consedisset, 
multo minus inquirebant, quam cujus generis foret: quod si 
genus laxum reperiretur, laxi, sin vero strictum, stricti reme¬ 
dia admovebant; anatomiam proinde pbysiologiamque flocci 
faciebant; unde, ipsis judicibus, nihil aliud commodi spe- 
randum foret, nisi ut applicandorum remediorum locus paulo 
manifestior appareret. Ut vero simplicissimam morborum na- 
turam, ita et maxime exiguum medelarum numerum fecerant, 
in hoc prsesertim ab Empiricis abhorrentes. Eo denique sim- 
plicitatis devenere, ut quasi temere, et in acutis diatriton , 
idesttrium dierum abstinentiam, et in chronicis circulum ilium 
metasyncriticum adhiberent, de quo plura nobis tradidit Cce- 
lius Aurelianus x . Quid mirum igitur si, hujusmodi artibus, stu- 
dium medicinee ad brevissimum temporis spatium coarcta- 
tum fuerit, olimque Tbessalus Trallensis gloriari potuerit 
quempiam, se magistro, intra sex menses medicum evasu- 
rum : longe profecto ab Hippocrate diversus, qui artem lon- 
gam, vitam vero brevem esse querebatur. Atque illud erat 
non mediocre iis lenocinium, quos lucri faciendi spes ad hanc 
artem omnium difficillimam compelleret. Sed haud scio an 
quidquam gravius Asclepiadi objici possit, quam quod tales 
discipulos habuerit, verusque parens facilis istius medicinae 
videri potuerit, quam facilibus litteris etiam pejorem lubens 
equidem dixerim. 

1. Coel. Aurel. Chronic., lib. I, cap. 1. Circulum hunc eliam Galenus 
ueTaito'poTroir.oiv, sive pororum immuiatiouem appellat. 






Haud insulse Burdachius 1 vetera recentioribus conferens, 
Asclepiadis Bithyni cum Joanne Brownio comparationem 
instituit eo magis argutam, quod ipse Brownium ingenue 
demirabalur. Multa quidem primo aspectu reperias quae 
tali proposito repugnare videantur; quum enim Asclepiades 
nullam inesse animalibus facultatem vitalem contenderit, 
nihil quo vere a rebus mortuis discrepent, Brownius contra, 
physicarum omnium legum prope immemor, nihil non ad 
vitam retulit, tanquam ad genuinam et sanitatis et morbo- 
rum originem. Verumtamen, si res attentius perpenderis, 
mox animadvertes hanc esse potius temporum quam inge- 
niorum differentiam. Ambo enim hoc inter se commune 
habent, quod uterque medicinam quam simplicissimam effi- 
cere conatus sit. Quid enim Brownius profitetur? Hanc sci¬ 
licet esse animantium omnium legem, ut incitari possint, et 
vere in hoc articulo vitam consistere; incitationem autem, 
rem per se obscuram et intellectu difficilem, tamen ejus- 
modi esse, ut sibi constet naturamque nunquam immutet; 
infinitos quidem incitationum tanquam seal® (si ita loqui fas 
est) gradus existere; neque tamen aliam inesse rebus exter- 
nis agendi potestatem, nisi utnos plus minusve incitent; nihil 
esse igitur quod corpora debilitare valeat, immo vero debi- 
litatem impar quoddam incitamentum intelligi debere. Inde 
liquet nullum esse specificis, ut aiunt, actionibus locum; mor- 
bos simpliciter aut sthenicos aut asthenicos esse; hos autem 
abillis eo uno discrepare, quod non idem utrinque fuerit inci- 
tationis gradus; denique nihil medico agendum superesse, 
nisi ut sedulo consideret corpusne partim an ex integro labo- 
ret, et morbus sthenicusne an asthenicus esse videatur. Quum 
vero Brownius remedia toti corpori, neque vero parti affect®, 
admovenda censeret, inde sequebatur nullam aliam esse me- 
dici artem, nisi quamdam in stimulis adhibendis solertiam. 


i. Vid. supra, p. 9. 

Nunc ilemum, omissis nominibus, ad res ipsas attendamus. 
Quidni manifestum erit rem unam et eamdem utrinque agi? 
Paryi enim refert utrum Asclepiadis atomi pororumque varie- 
tates, an Themisonis strictum et laxum, an Brownii incita- 
tionum gradus nominentur, quandoquidem, hisce auctoribus, 
duo tantuni subsistunt morborum genera, vel polius duo 
morbi, alter quo propriae corporis sani facultates augeantur, 
alter vero quo imminuantur; utque duo morbi, ita duo erunt 
remedia, neque jam est cur in dignoscendis morborum varieta- 
tibus laboremus; ars denique ad earn simplicitatem redigitur, 
ultra quam transire non est. 

Quolibet tempore tabs aut hujusmodi doctrina in medium 
prolata fuerit, facile augurari licebil multos huic fore secta- 
tores, dummodo aliqua auctorem commendaverit dieendi 
ubertas et elegantia. Duplicem enim in se habebit longe late- 
que pervadendi causam, quod et medicorum pigritise, et 
aegrotorum libidinibus pariter blandiatur. Semper enim inve- 
nientur qui summa rerum delibare gaudeant, altioremque 
rerum naturae notitiam, tanquam praeposteram supelleclilem, 
data semel ansa, libenter abjiciant; nec magis deerunt quibus 
molliora remedia placeant et parabilis medicina; donee spe 
tandem evanescente, et illi publica gratia excidant, et hi ad 
ineptissima quaeque sese convertant. 

Ea nempe fuit et Asclepiadis et Brownii fortuna; unde 
factum est ut caecam plerorumque admirationem mox oblivio 
ac prope contemptio exceperit, uterque vero, postquam diu 
imperii famaeque potitus sit, nihil denique reliquerit, nisi 
multarum rerum ruinas, et magni nominis memoriam. 

Quorsum igitur sermo bic nosier, aut quo tendimus? Idne 
fuit hujus scripliunculae propositum ut auctorem systematic 
cum vellicaremus, ac ne systematis quidem nomen pati vide- 
remur? Absit haec injuria. Earn enim esse arbitramur humani 
ingenii conditionem ut tales interdum requirat quasi cogi- 
tandicardines, semper autem de iisverecunde pronuntiandum 

esse quibus natura tantas anitni dotes, tanlamque propagan- 
darum opinionum facultatem concessit, ut multorum homi- 
num assensum per longum temporis spatium post se trahere 
valerent. Yerum enim vero grande nobis inde oriri documen- 
tum videtur, medicinam scilicet atque philosophiam arctis- 
simo quidem inter se vinculo esse conjunctas; n'ec illam sine 
hujus adminiculis perfectam evadere posse; ea tamen lege, 
ut suam utraque servet libertatem, neque jura sua unquam 
deserat. Quod si sperare liceret fore ut unquam philosophia 
ad certam absolulamque causarum notitiam progrederetur, 
certe huic tuto' nos committeremus. Quum vero ita se neque 
res habeat, neque mox habitura videatur, usque pertimes- 
cendum est ne errores sequamur eo magis noxios, quod ilia 
amplius rerum spatium complectatur. Quae si caverimus, phi- 
losophorum certe praecepta non sine magna utilitate audie- 
mus, ab iisque certiorem et in exponendis rebus ordinem, et 
in interpretandis normam, et in inquirendis methodum acci- 
piemus. Quod vero ad corporis slructuram cognoscendam et 
ad tuendam sanitatem depellendosque morbos pertinet, nullis 
aliorum auxiliis freti, naturam solam, ducem et magistram 
optimam sectabimur. 

